Polisie maak deurbraak in grafsteen-saakFoto verskaf deur die SAPD Twee verdagtes is in hegtenis geneem in verband met die diefstal en herverkope van grafstene in die Oos-Kaap. Kapt. Ursula Roelofse, woordvoerder van die polisie, het gesê ondersoek is ingestel by Macacuma- informele nedersetting ná verskeie grafstene gesteel is, hoofsaaklik in Sterkspruit en Palmietfontein. “Die taakspan het ŉ huis geïdentifiseer en lede het twee verdagtes, ŉ oom en sy broerskind, onderskeidelik 47 en 31 jaar oud, in hegtenis geneem.” Die twee word daarvan verdink dat hulle grafstene gesteel en grafte geskend het. “Hulle het na bewering die grafstene herbou en weer aan niksvermoedende kopers herverkoop teen ŉ lae koste. Beamptes het op van die gebruikte grafstene beslag gelê. ŉ Onlangse transaksie wys dat ŉ nuwe koper twee grafstene gekoop het en dit op ŉ ou graf en ŉ nuwe graf laat installeer het waar die teraardebestelling Saterdag [8 Junie 2019] sou plaasvind. Die twee stene met installasiekoste is R8 000 werd,” het sy bygevoeg. Beamptes het ook beslag gelê op kontant van R7 600 en die selfoon van die vermeende meesterbrein met “gesprekke oor die verkope van grafstene en foto’s van grafstene” daarop. “Die inhegtenisnemings word as ŉ deurbraak beskou en kan met verskeie dossiere van dié aard verbind word. Die twee verdagtes sal Maandag in ŉ hof in Sterkspruit verskyn,” het Roelofse gesê. Die taakspan het bestaan uit lede van misdaadintelligensie, die honde-eenheid, openbareordepolisiëring, sigbarepolisie-eenheid en speurders van Sterkspruit.